รัฐบาลไทย-ข่าวทำเนียบรัฐบาล-ประธานกรรมการสลากกินแบ่งรัฐบาล แถลงผลงานการดำเนินงานครบรอบ 2 ปี คณะกรรมการสลาก
วันพุธที่ 24 พฤษภาคม 2560
ประธานกรรมการสลากกินแบ่งรัฐบาล แถลงผลงานการดําเนินงานครบรอบ 2 ปี คณะกรรมการสลาก
วันนี้ (24 พฤษภาคม 2560)  ที่สํานักงานสลากกินแบ่งรัฐบาล พลโทอภิรัชต์ คงสมพงษ์ ประธานกรรมการสลากกินแบ่งรัฐบาล พร้อมด้วยคณะกรรมการสลาก และพลตรีฉลองรัฐ นาคอาทิตย์ ผู้อํานวยการสํานักงานสลากกินแบ่งรัฐบาล แถลงผลงานการดําเนินงานครบรอบ 2 ปี คณะกรรมการสลาก
ประธานกรรมการสลาก กล่าวว่า การดําเนินงานของคณะกรรมการสลากที่ผ่านมา ถือว่าประสบผลสําเร็จแม้มีบ้างที่ยังมีการทําสลากชุดขายเกินราคา แต่สลากปลีกส่วนใหญ่ขายในราคา 80 บาท ซึ่งต่อจากนี้จะเป็นการดําเนินการในระยะที่ 3 คือการแก้ปัญหาอย่างยั่งยืนและเป็นธรรม ด้วยการปรับแผนและทิศทางการจําหน่ายสลากกินแบ่งรัฐบาลต่อเนื่องจากระยะที่ 2 ต่อไป โดยจะประกอบไปด้วยหลายส่วน อาทิ โครงการซื้อ-จองล่วงหน้าสลาก, การปรับปรุงรูปแบบสลาก ฉบับละ 80 บาท, การเพิ่มระบบป้องกันการปลอมแปลงสลาก, การเพิ่มความสะดวกในบริการด้านจ่ายรางวัล รวมถึงการศึกษารูปแบบสลากใหม่ เพื่อการแก้ไขปัญหาราคาสลากอย่างยั่งยืน
สําหรับการปรับแผนและทิศทางการจําหน่ายสลากกินแบ่งรัฐบาลต่อเนื่องจากระยะที่ 2 ที่ผ่านมาได้ดําเนินการในส่วนของการปรับแผนและทิศทางการจําหน่ายสลากกินแบ่งรัฐบาล ในโครงการซื้อ-จองล่วงหน้าสลากกินแบ่งรัฐบาล เพื่อนําสลากมากระจายให้กับผู้ขายจริง/ผู้ค้ารายย่อย ให้มากที่สุด เช่น การนําสลากที่ตัวแทนจําหน่ายไม่มารับ หรือสลากที่ได้จากการยกเลิกสัญญา มาเข้าสู่ระบบซื้อ-จองล่วงหน้า รวมถึงมาตรการกวดขันไม่ให้จําหน่ายสลากเกินราคา ที่ดําเนินการมาอย่างต่อเนื่องและเข้มข้น โดยชุดตรวจพิเศษ ที่บูรณาการระหว่างทหาร ตํารวจ และฝ่ายปกครอง หากพบผู้ที่จําหน่ายสลากเกินราคาจะจับกุมและตัดโควตาในทันที ที่ผ่านมา สํานักงานฯได้ทําการยกเลิกสัญญาตัวแทนจําหน่ายที่ทําผิดสัญญาไปแล้ว จํานวน 2,131 ราย และยกเลิกสิทธิ์ในการทําการซื้อ – จอง เนื่องจากไม่ปฏิบัติตามประกาศประกาศสํานักงานฯ จํานวน 483 ราย รวมทั้งสิ้น 2,614 ราย ซึ่งสลากที่ได้คืนจากผู้ที่ถูกตัดโควตาก็จะนํากลับมาเพิ่มเติมให้กับผู้จําหน่ายที่แท้จริง
จากการดําเนินการดังกล่าวมาจากการลงพื้นที่ตามพื้นที่ต่างๆในการสํารวจราคาตลาดสลาก ว่ามีการจําหน่ายเป็นไปตามราคาที่กําหนด พร้อมเก็บข้อมูลตรวจทานว่า การแก้ไขปัญหาเป็นไปตามข้อเท็จจริง หรือยังมีช่องว่างที่ต้องแก้ไขเพิ่มเติม ทําให้สํานักงานได้ทราบข้อมูลจากผู้ขาย ว่าจํานวนสลาก 5 เล่มที่ได้รับยังไม่เพียงพอกับความต้องการ โดยผู้ขายให้ข้อมูลว่าจํานวน 10 เล่ม เป็นปริมาณค่าเฉลี่ยกลางที่เหมาะสม จึงเปิดโอกาสให้ผู้ค้ารายย่อยเข้าถึงสลากเพิ่มขึ้นเป็นจํานวน 10 เล่ม ด้วยระบบในการคัดกรองผู้จําหน่ายมากขึ้น จากผู้ตรวจการและเจ้าหน้าที่ผู้ตรวจพิเศษ ทั้งนี้เพื่อให้ได้ผู้จําหน่ายที่แท้จริง
นอกจากนี้ ผู้อํานวยการสํานักงานสลากฯ ได้กล่าวถึงผลการดําเนินงานว่า สํานักงานฯ มีรายได้เพิ่มขึ้น ตั้งแต่ปี 2559 จนถึงปัจจุบันอย่างเห็นได้ชัด โดยสรุปส่งเงินรายได้แผ่นดิน ในปี 2559 เพิ่มขึ้นจาก ปี 2558 ถึง 10,486 ล้านบาท อีกทั้งการเบิกจ่ายงบลงทุนของสํานักงานฯ เป็นไปตามแผน เนื่องจากมีการเร่งรัดติดตามเป็นประจําทุกเดือน โดยคณะกรรมการบริหารเงินที่คณะกรรมการสลากแต่งตั้งขึ้น และในส่วนของการดําเนินการนโยบายในระยะที่ 3 นั้น สํานักงานฯจะทําการปรับปรุงรูปแบบสลาก จากเดิม ฉบับคู่ 80 บาท (ฉบับละ 40 บาท) เป็นฉบับละ 80 บาท เพื่อให้สอดคล้องกับความต้องการของประชาชน ป้องกันความสับสน สามารถตรวจสอบได้ง่าย และเป็นการปรับรูปแบบสลากให้มีความทันสมัยมากขึ้น และเพิ่มระบบป้องกันการปลอมแปลงสลาก ด้วยการเพิ่มความคมชัดของลายน้ําบนกระดาษให้สามารถมองเห็นได้ด้วยตาเปล่าชัดเจนยิ่งขึ้น เพิ่มระบบบาร์โค้ด 2 มิติ (2D Barcode) ที่สามารถสแกนตรวจสอบสลากได้จากเครื่องอ่านบาร์โค้ด และยังถือเป็นการช่วยตรวจสอบการปลอมแปลงตัวเลขสลากหรือสลากแก้เลขในขั้นต้นได้อีกด้วย สําหรับการบริการด้านการจ่ายรางวัล สํานักงานฯ ได้หารือถึงความเป็นไปได้ในการจ่ายรางวัลสลากผ่านเคาน์เตอร์สาขาของธนาคารกรุงไทย และที่ทําการไปรษณีย์ทั่วประเทศ เพื่อเป็นการอํานวยความสะดวกให้กับประชาชนผู้ซื้อสลากมากยิ่งขึ้น
สําหรับประเด็นความคืบหน้าในการแก้ไขพระราชบัญญัติสํานักงานสลากกินแบ่งรัฐบาลนั้น ผู้อํานวยการฯ ได้กล่าวว่า หลังจากที่สํานักงานฯได้เสนอแก้ไขร่างพระราชบัญญัติสํานักงานสลากกินแบ่งรัฐบาล พ.ศ. 2517 และยื่นเรื่องเสนอไปยังกระทรวงการคลัง ขณะนี้อยู่ระหว่างการพิจารณาของสํานักงานคณะกรรมการนโยบายรัฐวิสาหกิจ(สคร.)
ด้านโฆษกคณะกรรมการสลาก ได้กล่าวเพิ่มเติม ในส่วนของการศึกษารูปแบบสลากใหม่ ว่าในขณะนี้สํานักงานฯอยู่ระหว่างการศึกษาผลิตภัณฑ์สลากรูปแบบต่าง ๆ จากทั่วโลกอย่างต่อเนื่อง เพื่อหารูปแบบที่เหมาะสม สอดคล้องกับสภาพเศรษฐกิจ โครงสร้าง บริบทของสังคมไทยและวิถีชีวิตของประชาชน ล่าสุดได้ทําการศึกษาสลากของประเทศมาเลเซียและประเทศฟิลิปปินส์ เนื่องจากเป็นประเทศที่มีสภาพเศรษฐกิจ จํานวนประชากรและบริบททางสังคมใกล้เคียงกับประเทศไทยมากที่สุดซึ่งคาดว่าจะนําผลการศึกษาเผยแพร่ ให้สาธารณะชนรับรู้ในเร็วๆนี้ การศึกษาเรื่องผลิตภัณฑ์ใหม่และสลากออนไลน์นั้น ต้องใช้ระยะเวลาในการศึกษาข้อมูลรอบด้านและพิจารณาให้รอบคอบ เพื่อนําไปสู่การแก้ปัญหาผู้ขายสลากเกินราคาเป็นระบบและมีความยั่งยืนต่อไป
ที่มา : กระทรวงการคลัง
ผู้นําเสนอ : กลุ่มสารนิเทศการคลัง สํานักงานปลัดกระทรวงการคลัง